Verbod op strande gaan Oos-Kaapse toerisme finaal ‘verwoes’‘n Strand in die Oos-Kaap. (Foto: Oos-Kaap-toerisme) Die regering se besluit om alle strande in die Oos-Kaap te sluit in ŉ poging om die tweede vlaag Covid-19-infeksies in bedwang te bring, gaan die provinsie se kwesbare toerismebedryf, wat reeds op die rand van ineenstorting is, finaal verwoes. Jane Cowley, die DA se woordvoerder oor ekonomiese ontwikkeling, omgewingsake en toerisme in die Oos-Kaap, sê sakelui wat gehoop het dat die besige Desembervakansie ŉ broodnodige kontantinspuiting ná die rampspoedige aanvanklike afsondering sou bring, is platgeslaan. “Die kansellasies het reeds begin instroom met besoekers wat hul sake elders neem,” het Cowley gesê. Cowley waarsku dat die nuwe “drakoniese maatreëls” die doodsklok vir talle ondernemings gaan lui en duisende werksgeleenthede in die toerismebedryf langs die Oos-Kaapse kuslyn in die slag gaan bly. Sy sê ŉ omvattende strandbestuursplan sou ŉ beter opsie gewees het. “Gesonde verstand sê tog sekerlik vir jou dat jy ŉ groter kans het om Covid-19 in ŉ volgepakte kleinhandelaar op te doen as op ŉ oop strand.” Cowley wil nou by die Oos-Kaapse premier, Oscar Mabuyane, weet of daar op provinsiale vlak met die toerismebedryf vergader is, en op watter wetenskaplike, epidemiologiese en ekonomiese data die besluit berus. “Die waarheid is dat die sluiting van strande teenstrydig is met die raad en aanbevelings van mediese kenners en dit gaan onmoontlik wees om af te dwing. Ons soek nie ŉ herhaling van tonele waar jong kinders getraumatiseer en van strande af gesleep word nie. “Waaroor selfs meer vraagtekens hang, is waarom die maatreëls goed genoeg is vir sommige en nie vir ander nie. Hoekom is dit gepas om KwaZulu-Natalse strande toe te laat om oop te bly, terwyl hulle ook ŉ styging in getalle ondervind?” Cowley sê die benadering vir KwaZulu-Natal maak sin en sou net so doeltreffend gewees het – en moontlik selfs meer só – in die Oos-Kaap waar daar nie soveel hordes mense na die strande stroom nie. Sy sê daar is groot begrip dat die Covid-19-pandemie ŉ yslike tol op menselewens geëis het en dat strenger maatreëls nodig was, maar dat die sluiting van die strande nie die oplossing is nie.